次韵伯尹晚遊松林寺
作者：周紫芝
朝代：宋

paragraphs: 詹侯學古淡，胸次無炎冷。
高情屏嗜好，邃宇極深靜。
清心樂幽禪，世外得佳境。
靜悟已聞法，踴躍更深省。
應復嗤衛侯，耄期猶自警。
能事兩禪師，句法頗清穎。
無誰可悟言，舉世我獨醒。
故來追若人，兩耳靜蛙黽。
我生塵埃中，況迫桑榆景。
安得薝蔔林，婆娑共清影。
君今富春秋，器業窺魏丙。
兹遊慎無厭，流光不俄頃。
恐未免簪纓，問道勤造請。